**Izvještaj o POSLOVANJU I FINANSIJSKI ISKAZI DRUŠTVA SA OGRANIČENOM ODGOVORNOŠĆU INOVACIONO PREDUZETNIČKI CENTAR „TEHNOPOLIS“ NIKŠIĆ ZA 2023. GODINU I PROGRAM RADA S FINANSIJSKIM PLANOM ZA 2024. GODINU**

**April 2024. godine**

**UVODNI REZIME**

Programom rada Vlade Crne Gore za 2024. godinu u okviru cilja 15. *Nauka i inovacije za pametnu, konkurentnu Crnu Goru* planirano je za II kvartal usvajanje *Izvještaja o poslovanju i finansijskih iskaza Društva sa ograničenom odgovornošću Inovaciono-preduzetnički centar „Tehnopolis“ Nikšić za 2023. godinu i Programa rada s Finansijskim planom za 2024. godinu*.

Gore navedena obaveza *u skladu je sa članom 7 stav 2 al. 3 i 5 Odluke o osnivanju Društva sa ograničenom odgovornošću Inovaciono-preduzetnički centar “Tehnopolis” – Nikšić (“Službeni list Crne Gore”, br. 030/13, 047/13, 080/15),* kojim je utvrđeno da Osnivač, odnosno Vlada Crne Gore, usvaja godišnje finansijske iskaze i izvještaj o poslovanju Društva, kao i da daje saglasnost na godišnji program rada i finansijski plan Društva.

Na sjednici Vlade Crne Gore, od 27. decembra 2012. godine, usvojen je *Strateški plan uspostavljanja prvog Naučno-tehnološkog parka (NTP) u Crnoj Gori*, izrađen na osnovu *Studije izvodljivosti za uspostavljanje NTP*, koju je Vlada usvojila na sjednici od 29. septembra 2011. godine. Ovim Strateškim planom utvrđeno je da se NTP u Crnoj Gori koncipira kao umrežena struktura koja će imati svoje sjedište u Podgorici i tri decentralizovane jedinice – impulsna centra, i to u: Nikšiću, Baru i Pljevljima. U skladu sa Strateškim planom za uspostavljanje NTP-a pristupilo se implementaciji prvog impulsnog centra u Nikšiću. S tim u vezi, Vlada Crne Gore je na sjednici od 06. juna 2013. godine, donijela *Odluku o osnivanju Društva sa ograničenom odgovornošću Inovaciono preduzetničkog centra “Tehnopolis” - Nikšić*, kao i *Statut Društva*. *Registracija “Tehnopolisa” u Centralni registar privrednih subjekata – CRPS izvršena je 11. septembra 2014. godine* i od tog datuma je počeo sa radom u privremenim poslovnim prostorijama koje je obezbijedila Opština Nikšić. Građevinski radovi na poslovnoj zgradi IPC “Tehnopolis” završeni su u avgustu 2016. godine, čime su stvoreni uslovi za pružanje pune podrške preduzetnicima, preduzećima, inovatorima, kao i naučnicima i na taj način je zaokružena infrastruktura koja je potrebna za obavljanje osnovne djelatnosti Društva.

*IPC* „*Tehnopolis” Nikšić zvanično je otvoren 17. septembra 2016. godine*.

Inovaciono preduzetnički-centar “Tehnopolis” (u daljem tekstu: Tehnopolis) predstavlja neprofitno privredno društvo sa ograničenom odgovornošću čiji je Osnivač i 100% vlasnik Vlade Crne Gore. Koordinaciju rada Tehnopolisa vrši petočlani Odbor direktora, dok je nadležno ministarstvo za rad IPC Tehnopolis-a Ministarstvo prosvjete, nauke i inovacija.

Rad Tehnopolisa je organizovan kroz rad 3 centra: Centra za razvoj preduzetništva i upravljanje projektima, Centra za programske aktivnosti i razvoj istraživanja i Centra za podršku poslovanju. Tehnopolis raspolaže sa 2000 m² prostornih kapaciteta i sljedećom infrastrukturom: kancelarijski prostor, Laboratorija za industrijski dizajn – TechLab, Biotehnološka laboratorija – BioLab, Data centar, FILA inovativna laboratorija, Coworking prostor – Code Hub Nikšić, multimedijalna sala, sale za sastanke, učionice. U toku 2022. godine javila se potreba za dodatnim prostorom, tako da je od strane Opštine Nikšić, bez naknade, ustupljen na korišćenje prostor u objektu Instituta za crnu metalurgiju, površine 182 m2, na period od jedne godine uz mogućnost produženja vremena korišćenja do 5 godina. Usljed popunjenosti prostornih kapaciteta u objektu, u aprilu 2020. godine zaključen je Ugovor o davanju na korišćenje prostora u objektu Doma revolucije na korišćenje IPC Tehnopolis, na neodređeno vrijeme. Radi funkcionalnosti i upotrebe datog prostora, potrebna je rekonstrukcija i opremanje navedenog prostora, za šta je neophodno obezbijediti finansijska sredstva u iznosu od 1,1 milion €. Zakonom o budžetu za 2023. godinu, projekat „Dom digitalne revolucije“, uvršten je u kapitalni budžet Uprave za kapitalne projkte za 2023. godinu, sa iznosom od 186.300,00 €.

Na kraju 2023. godine radovi na adaptaciji i rekonstrukciji dijela prostora Doma revolucije za potrebe Doma digitalne revolucije su u toku. Radovi su zvanično otpočeli 11. septembra 2023. godine, dok je u postupku javne nabavke odabran izvođač radova LD gradnja. Ugovorena vrijednost radova iznosi 724,550.23 € sa PDV, dok je ugovoreni rok završetka radova 180 dana od dana uvođenja izvođača u posao. Realizacijom ovog projekta stvoriće se preduslovi za smještanje dijela visoko tehnološke opreme iz Laboratorije za industrijski dizajn, otvaranje novog Coworking prostora, kancelarijskog prostora za mikro i male kompanije; Studija za postprodukciju tona, slike i animaciju, Crowdfunding studija, Multimedijalne sale Sale za sastanke.

Društvo zapošljava 26 osoba od 27 sistematizovanih radnih mjesta, koje predstavljaju profesionalan kadar sa međunarodnim i nacionalnim iskustvom, od čega na kraju 2023. godine radi 13 žena, odnosno 50% čine žene, od kojih se 8 nalazi na menadžerskim pozicijama.

Jedan od najznačajnijih pomaka u rješavanju pitanja sufinansiranja aktivnosti Tehnopolisa iz državnog budžeta je Rješenje Savjeta Agencije za zaštitu konkrencije Crne Gore br. UPI-01-430/23-9/4 od 20. marta 2023. godine, po osnovu koga se prenos javnih sredstava Tehnopolisu ne odnosi na državnu pomoć, jer finansiranje istraživačke infrastrukture može biti u potpunosti izuzeto iz područja primjene pravila državne pomoći, pod uslovom da je ekonomska upotreba isključivo sporedne prirode (do 20% ukupnog godišnjeg kapaciteta te organizacije). Tehnopolis se označava kao posrednik/intermedijator za svoje stanare, koji su zapravo krajnji korisnici državne pomoći. Rješenje Savjeta Agencije za zaštitu konkrencije Crne Gore sastavni je dio ovog materijala.

**Kratak pregled Izvještaja o poslovanju Društva sa ograničenom odgovornošću Inovaciono preduzetničkog centra “Tehnopolis” – Nikšić za 2023. godinu**

U izvještajnom periodu (01.01-31.12.2023. godine) Tehnopolis je bio fokusiran na nekoliko segmenata djelatnosti:

* Kontinuirano pružanje podrške razvoju poslovanja svojih stanara, prijem novih stanara;
* Izmještanje dijela Laboratorije za industrijski dizajn stvorene su pretpostavke za širenje prostornih kapaciteta Biotehnološke laboratorije za dodatnih 65.27m²;
* Nabavku opreme kojom se unapređuju kapaciteti Tehnopolis i stvaraju se uslovi za značajniju i kompletniju podršku startapovima u razvoju inovacione kulture;
* Redefinisanje aktivnosti i strukture Biznis inkubatora, sistema apliciranja, podrške i monitoringa, u cilju usklađivanja rada sa primjerima najbolje prakse u Evropskoj uniji;
* Unapređenje sistema podrške Biznis inkubatora kroz izgradnju kapaciteta kroz programe: BoostMeUp Vol2, RISE, EIT Jumpstarter, EIB Innovation Support programe for the Western Balkans, CROWN program, CRAFTINNO;
* Animiranje i privlačenje mladih i kreativnih ljudi sa inovativnim idejama za uključivanje u biznis inkubator;
* Promovisanje preduzetničke i inovacione kulture u gradu i državi, kroz realizaciju brojnih aktivnosti i organizovanje događaja različitih formata;
* Umrežavanje sa respektabilnim domaćim i inostranim partnerima i razvoj zajedničkih projekata i inicijativa, u oblastima inovacija i preduzetništva;
* Poboljšanje finansijske održivosti putem apliciranja za međunarodne projekte i realizacijom programskih aktivnosti u svom objektu;
* Unapređenje kadrovskih kapaciteta kroz internu razmjenu znanja kao i putem brojnih radionica, obuka, treninga, studijskih posjeta na nacionalnom kao i na međunarodnom nivou;
* Osnaživanje izvornih preduzetničkih inicijativa (bottom-up pristup);
* Marketinško i PR pozicioniranje Tehnopolisa kao pouzdanog partnera svim zainteresovanim stranama;
* Uspostavljanje organizacione strukture, razvoj internih procedura i obuka kadra;
* Podršku za 8 inovatora, od kojih je jedna žena;
* Implementaciju ISO standarda; i
* Razvoj i unapređenje aktivnosti BioLab-a i TechLab-a.
* Podrška Biznis inkubatora - u toku izvještajnog perioda 21 stanar dobio je podršku Biznis inkubatora. Broj mentorskih sesija koje su održane u okviru programa podrške za startape je ukupno 157, u vidu individualnih sesija i preko 20 grupnih sesija/radionica sa više timova u okviru više programa. Pored navedenog, u Biznis inkubatoru je unaprijeđen sistem apliciranja, podrške, monitoringa i evaluacije, ali i izlaska na tržište. Poboljšan je i kreiran online Evaluacioni i Aplikacioni obrazac, kreiran novi Vodič za buduće stanare, Gantogram razvoja ideje i plana podrške, definisan je novi kurikulum za pred/inkubaciju, scaling program za crnogorske startape uz podršku Evropske investicione banke.
* Projektne aktivnosti - u toku 2023. godine IPC Tehnopolis radio je na ukupno 11 projekata, od čega je njih 7 završeno do 31.12.2023. godine. U toku 2023. godine započeta su i dva predakcelarcijska programa, nacionalni BoostMeUp i regionalni RISE, koji su mobilisali ciljnu populaciju u rekordnom obimu potvrđujući kredilbilitet podrške koju IPC Tehnopolis nudi startap i ekosistemu društvenog preduzetništva na nacionalnom nivou. Ukupno 17 timova unapređuje svoje ideje i kapacitete kroz ova dva programa
* Programske aktivnosti - U cilju podsticanja inovacione kulture i jačanja programskih aktivnosti IPC Tehnopolis a sve u skladu sa prioritetima Strategije pametne specijalizacije, organizovana su 73 interna događaja različitih formata, dok je u prostorijama IPC Tehnopolis od strane klijenata organizovano još 226 događaja. Ukupan broj posjetilaca bio je 14,863. Posebno se izdvajaju: Godišnji ciklus edukacija sa 9 obuka (Dizajn i štampa, Digitalni marketing, Finansije za nefinansijere, CNC operateri, Robotika i kodiranje za predškolce, Robotika i kodiranje za mlađe osnovce, Robotika i kodiranje za starije osnovce, 3D modelovanje i štampa za osnovce, i 3D modelovanje i štampa za srednjoškolce) sa više od 100 polaznika ali i Cross Border Coworking Conference (međunarodna konferencija o digitalnim nomadima), Startup kamp za srednjoškolce, Capitalization seminar for MSMEs, Konferencija *Poljoprivreda vođena inovacijama*, Dani nauke i inovacija, Demo dani za predakceleracijske programe, te Meetup događaji na razne teme.
* Biotehnološka laboratorija BioLab Tehnopolis – Osim unapređenja znanja i kapaciteta zaposlenih, tokom 2023. Godine, zaposleni u Laboratoriji samostalno su pripremali kurikulume i prenosili znanja drugim pojedincima i organizacijama. Tako je BioLab Tehnopolis održao dvije edukativne radionice u Nikšiću i Tuzima na temu “Osnovne smjernice za održavanje uređaja za primjenu pesticida”.
* Laboratorija za industrijski dizajn Techlab Tehnopolis – sprovodile su se aktivnosti u skladu sa ciljem osnivanja Laboratorije, a to su: podrška inovatorima, održavanje obuka i ovladavanje korišćenjem novih tehnologija. Pružena je podrška učesnicima projekta Craftinno i jednom magistrandu je za potrebe završnog rada pružena podrška u vidu izrade CAD modela robotske ruke i izrade djelova robotske ruke tehnologijom FDM i SLA 3D štampe. Vertikalni mašinski obradni centar uz metal štampač predstavlja najvrijedniji dio opreme Laboratorije za industrijski dizajn. Ta mašina se može svrstati u grupu najkvalitetnijih mašina za izradu djelova od čelika, aluminijuma (i drugih metala) i industrijske plastike.
* Data centar - Data centar IPC Tehnopolis ispunjava sve neophodne zahtjeve modernog data centra u skladu sa međunarodno definisanim standardima u dijelu potrebne infrastrukture. Data centar pruža podršku razvojnim timovima i startapovima, kao i svim drugim preduzećima u oblasti IT industrije kroz korišćenje infrastrukturnih kapaciteta i najsavremenije opreme koju ovaj Centar sadrži. Dodatno, važna aktivnost Data centra je pružanje usluga digitalizacije poslovanja mikro, malih i srednjih preduzeća.
* U objektu u kojem posluje IPC Tehnopolis nalazi se i Code Hub Nikšić, prvi zajednički prostor za rad u našem gradu, kreiran je sa ciljem da na jednom mjestu okuplja stanare Biznis inkubatora, pojedince i timove sa poslovnim idejama, startapove, digitalne nomade, IT preduzeća, studente, freelancere, turiste i putnike kojima je potreban prostor za rad, kao i svim osobama koje žele da ostvare poslovne kontakte, dobiju mentorsku podršku i postanu dio coworking zajednice. Ovaj prostor zauzima površinu od 200 m² i ima 30 mjesta za rad. U objektu u kojem posluje IPC Tehnopolis nalaze se i infrastrukturni segmenti: Biotehnološka laboratorija - BioLab u ukupnoj površini od 140,41 m², Laboratorija za industrijski dizajn - TechLab u ukupnoj površini od 87,38 m² i Data centar površine 38,14 m².
* Kroz programe podrške koje je IPC Tehnopolis samostalno ili sa partnerima implementirao u toku izvještajnog perioda, pružena je podrška za 35 razvojnih timova, startapa ili mikro preduzeća u cilju razvoja njihovih inovativnih preduzetničkih ideja. Dodatno, 25 timova se registrovalo na mentorsku platformu STARTUPUSPEH.COM.
* Kroz BoostMeUp program podršku je dobilo 28 razvojnih timova sa inovativnim idejama, od čega je 23 tima odabrano da u okviru Bootcamp-a programa prezentuje svoje ideje i radi sa predstavnicima konzorcijuma projektnih partnera i međunarodnim, regionalnim i nacionalnim mentorima.
* Marketing - Najznačajnija novost u odnosu na prethodnu godinu u ovom segmentu je to da je tim IPC Tehnopolis radio na kreiranju novog sajta kako bi unaprijedili korisničko iskustvo i prilagodili ga savremenim standardima. Sadržajno i vizuelno sajt će biti drugačiji u odnosu na prethodni, omogućavaće jednostavan pristup informacijama i poboljšane funkcije.
* Kontinuirani razvoj infrastrukturnih segmenata kroz jačanje kapaciteta zaposlenih u svim sektorima Tehnopolis, pružanje usluga različitim ciljnim grupama i povezivanje sa potencijalnim partnerima u cilju potpune operacionalizacije laboratorijskih kapaciteta.
* Tokom izvještajnog perioda Tehnopolis je zaključio 21 memorandum o saradnji.

**Finansijski izvještaj za 2023.:**

* Struktura prihoda u 2023. godini:

Ukupni prihodi Tehnopolisa u 2023. godini iznosili su 1.078.921,97 €. Nastavlja se trend rasta prihoda IPC Tehnopolis iz godine u godinu. Tako je u 2023. godini došlo do povećanja prihoda za 10.14 % u odnosu na 2022. godinu, odnosno 26.95 % u odnosu na 2021. godinu.Ukoliko se posmatra struktura prihoda, za razliku od prethodnih godina gdje su procentualno najveće učešće u ukupnim prihodima imali prihodi od nacionalnih i međunarodnih projekata (53,54%), u 2022. godini i (66,92%) u 2021. godini, u 2023. godini prihod opredijeljen Zakonom o budžetu imao je procentualno najveće učešće u ukupnim prihodima 43.99%.

* Struktura rashoda u 2023. godini:

Ukupni troškovi u 2023. godini iznosili su 916.749,52 €, od kojih se 22.57 %, odnosno 177,578.00 € odnosi na troškove projektnih aktivnosti. Taj procenat 2022. godine je iznosio 63.55%, a u 2021. godini 62,16 %.

U skladu sa finansijskim iskazima, Tehnopolis je u 2023. godini ostvario pozitivan rezultat u iznosu od 271.335 €.

**Kratak pregled Programa rada s Finansijskim planom Društva sa ograničenom odgovornošću Inovaciono preduzetničkog centra “Tehnopolis” – Nikšić za 2024. godinu**

* Dalji razvoj infrastrukturnih segmenata:
* Laboratorija za industrijski dizajn TechLab Tehnopolis – u fokusu su niz planiranih aktivnosti: organizovanje i održavanje obuke za upravljanje i programiranje edukativnom robotskom ćelijom za 12 profesora srednjih škola; organizovanje i održavanje obuke za upravljanje CNC ruterom, glodalicom i strugom za 12 profesora srednjih škola; pružanje podrške članovima Biznis inkubatora IPC Tehnopolis; jačanje veza sa akademskom zajednicom kroz učešće na konferencijama i prezentovanje mogućnosti Laboratorije širem auditorijumu učešćem na sajmovima tehnologije u zemlji i inostranstvu; konstantno unapređenje mogućnosti mašina kroz usvajanje novih znanja i nabavku dodatne opreme, alata i ažuriranje softvera koji se koriste u radu itd.
* Biotehnološka laboratorija BioLab Tehnopolis - usavršavanje analize antibiotika u mlijeku LC-MS/MS metodom i metoda analiza zemljišta; program će obuhvatati analize zemljišta, analizu antibiotika u mlijeku, praćenje vegetacionog statusa dronom za poljoprivredu, PCR analize za detekciju patogenih bakterija, testiranje tehničke ispravnosti mehanizacije za upotrebu pesticida u saradnji sa Upravom za bezbjednost hrane, veterinu i fitosanitarne poslove; nastavak ispunjavanja zahtjeva predviđenih standardom ISO 17025; kontinuirano unapređenje rada.
* Data centar Tehnopolis – fokus će biti pružanje podrške razvojnim timovima i startapovima, te akademskoj zajednici, kao i svim drugim preduzećima u oblasti IT industrije, kroz korišćenje infrastrukturnih kapaciteta i najsavremenije opreme koju će ovaj centar sadržati. Dodatno, do kraja 2024. godine radiće se i na modelima komercijalizacije gdje će istražiti mogućnosti privatno-javnog partnerstva.
* Nastavak aktivnosti i realizacija programa podrške Tehnopolis stanarima i korisnicima, a koje su podijeljene u tri grupe:
* Kreiranje novih i jačanje konkurentnosti postojećih crnogorskih preduzeća kroz rad biznis inkubatora i implementaciju svih definisanih nivoa podrške kao i kroz implementaciju specifičnih ciljanih programa podrške razvoju inovativnih preduzetničkih ideja;
* Unapređenje kapaciteta crnogorskog inovativnog ekosistema u dijelu znanja i vještina kroz organizaciju obuka i treninga; i
* Aktivacija, promocija inovativnog preduzetničkog potencijala i izgradnja inovativnog ekosistema u Crnoj Gori kroz organizaciju promotivno edukativnih događaja.
* Jačanje saradnje sa akademskom i poslovnom zajednicom;
* Posebna pažnja IPC Tehnopolis je usmjerena na dodatno umrežavanje i jačanje saradnje sa svim ključnim akterima u oblastima inovacija i preduzetništva kako na nacionalnom tako i na regionalnom i međunarodnom nivou;
* U okviru godišnjeg Programa edukacija, ovoj godini planirano je 6 obuka za djecu i 4 obuke za odrasle;
* IPC Tehnopolis u okviru svojih aktivnosti stavlja poseban akcenat na unaprijeđenje znanja zaposlenih u MMSP, prije svega, u dijelu usvajanja znanja novih savremenih tehnologija;
* Kontinuirano unapređenje međunarodne saradnje u cilju pružanja podrške stanarima i drugim korisnicima usluga Tehnopolis se u najvećem obimu odnosi na razvoj i implementaciju međunarodnih projekata sa ciljem razvoja inovativnog preduzetništva, modernizacije i unapređenja konkurentnosti privrede, kreiranja novih znanja, razvoja i primjene inovacija proizvoda i procesa, upotrebe inovativnih tehnologija, uvođenja novih poslovnih modela, kao i razvoj kapaciteta i infrastrukture potrebne za podršku navedenim aktivnostima.

Kako bi IPC Tehnopolis u skladu sa novoodobrenim projektima redovno servisirao projektne aktivnosti, Prva banka je za potrebe predfinansiranja i kofinansiranja EU projekata odobrila kredit u iznosu od 100,000.00 € sa rokom dospijeća 27.10.2024. godine, kamatnom stopom 5% na godišnjem nivou i zateznom kamatom 2% na mjesečnom nivou.

Program rada za 2024. sadrži i set jasnih indikatora kojima će se mjeriti uspješnost rada Tehnopolisa u tekućoj godini.

Finansijski plan za 2024. godinu sačinjen je u skladu sa Zakonom o budžetu Crne Gore za 2024. godinu, kojim je kroz Org. kod 41901 - Ministarstvo prosvjete, nauke i inovacija, Program 15 037 Inovacije i tehnološki razvoj, Potprogram 15 037 003 Podrška razvoju inovacione infrastrukture i inovacioni programi Fonda za inovacije, Aktivnost 15 037 003 001 Podrška razvoju inovacione infrastrukture, Stavka 431-9 Ostali transferi institucijama planiran iznos od 800.000,00 € (Mišljenje Ministarstva finansija br. 02-11-01-077/24-2184/2 od 11. aprila 2024. godine).

**Vlada Crne Gore, na sjednici od \_\_\_\_\_\_\_\_\_\_ 2024. sgodine, razmotrila je Izvještaj o poslovanju i finansijske iskaze Društva sa ograničenom odgovornošću Inovaciono preduzetnički centar „Tehnopolis“ Nikšić za 2023. godinu i Program rada s Finansijskim planom za 2024. godinu, koji je pripremilo Ministarstvo prosvjete, nauke i inovacija, a na osnovu saglasnosti Ministarstva finansija, te donijela sljedeće**

**ZAKLJUČKE**

**1. Vlada Crne Gore usvojila je Izvještaj o poslovanju i finansijske iskaze Društva sa ograničenom odgovornošću Inovaciono preduzetnički centar „Tehnopolis“ Nikšić za 2023. godinu.**

**2. Vlada Crne Gore dala je saglasnost na Program rada s Finansijskim planom Društva sa ograničenom odgovornošću Inovaciono preduzetnički centar „Tehnopolis“ Nikšić za 2024. godinu.**